google/wiki40b huggingface dataset:
Norge vårt land

Norge vårt land var en av de illegale avisene som ble utgitt under den tyske okkupasjonen av Norge under andre verdenskrig.
Norge vårt land ble startet i september 1941, da okkupantene beslagla folks radioapparater for å forhindre at man lyttet på sendingene fra London. Den kom to dager i uken med nyheter hentet fra London-sendingene. Hver fjortende dag ble det utgitt en større utgave med flere sider og mer varierte artikler.
Avisen ble rullet opp og stanset sommeren 1942. Da ble Claes Berg, Jens Grüner-Hegge og Willi Vrålsen arrestert. En annen av de sentrale bak avisen, Finn Arheim, ble arrestert senere i forbindelse med Milorg-aktivitet, og skutt av tyskerne.
Amerti Neshi-demningen

Amerti Neshi-demningen er en demning under bygging i elva Neshi i Etiopia, om lag 300 km øst for hovedstaden Addis Abeba. Demningen har vannkraftformål, og vanntilførsel til irrigasjon i landet. Utbyggerne er selskaper fra Italia, Tyrkia og Kina.
Demningen får installert et vannkraftverk med 186 MW ytelse når de n står ferdig.
Army Cyclist Corps

Army Cyclist Corps var en våpenart i British Army som besto av hjulryttere.
Frivillige hjulrytteravdelinger var blitt dannet så tidlig som 1880-årene; den første hele hjulrytteravdelingen (26th Middlesex Rifle Volunteers) ble opprettet i 1888. Hjulryttere ble brukt på periodisk basis under boerkrigen – selv om de ikke ble innsatt som organiserte kampavdelinger, viste hjulryttere seg å være uvurderlige for oppklaring og ordonnanstjeneste, ettersom de var både lettere, stillere og logistisk enklere å støtte enn hester. 
Da første verdenskrig brøt ut ble hjulrytterbataljonene satt i tjeneste ved kystforsvaret i Storbritannia. Deres rolle ble ansett å være så viktig at ingen av dem ble sendt til utlandet. I 1915 ble Army Cyclist Corps dannet som en overbygning for disse bataljonene; det ble senere utvidet til å omfatte ytterligere et dusin bataljoner skapt fra yeomanryregimenter som var blitt konvertert til hjulryttere.
De fleste hjulrytteravdelingene tjenestegjorde aldri utenfor Storbritannia, og fungerte i stedet som mannskapserstatninger for infanteribataljoner; noen ble konvertert tilbake til konvensjonelt infanteri og ble satt inn i strid, slik som Kent Cyclists (på nordvestfronten) eller 2/10th Royal Scots (i Nord-Russland).
To bataljoner, 25th (County of London) Cyclist Battalion og Kent Cyclist Battalion, kjempet i den tredje anglo-afghanske krig.
Fant-Sonja

«Fant-Sonja» er en skillingsvise.
Det er to versjoner om hva som er visas opphav. Per Johan Skjærstad skriver i boken «Viser på vandring» at den er fra Rendalen, og at det var en dame som selv ikke var tater, men som kjente Sonja godt, som etter hennes død skrev visa om taterjenta.
Elin Prøysen mener i boken «Sangene i våre hjerter», at den har sin opprinnelse i Telemark, at Sonja ble gravid med en bondesønn fra bygda, og dermed utsatt for såvel prestens som bygdefolkets trakassering. Hun skal ha flyktet opp i fjellet og blitt funnet ihjelfrosset flere måneder senere. 
«Fant-Sonja» synges til to ulike melodier, og én versjon er innspilt på albumet Frem fra Glemselen kap. 1 med Rita Engebretsen samt på Frem fra Glemselen kap.21 med Rune Johnsrud.
Ziyang (Sichuan)

Ziyang (forenklet kinesisk: 资阳; tradisjonell kinesisk: 資陽; pinyin: Zīyáng; Wade-Giles: Tzū-yáng) er et byprefektur i den kinesiske provinsen Sichuan.

Jernbane

Chengdu-Chongqing-jernbanen betjener området; den fører fra Chengdu til Chongqing.

Vei

Kinas riksvei 321 løper gjennom området. Den fører fra Guangzhou i provinsen Guangdong via blant annet Wenzhou og Guilin til Chengdu, hovedstaden i Sichuan.
Lalish

Lalish (kurdisk: Laliş, også kalt Lalişa Nûranî) er en liten fjelldal i distriktet Shekhan i guvernementet Nineveh nord i Irak. Her er gravmælet til sjeik Adi ibn Musafir, en sentral skikkelse i Yazidi-religionen.
Minst én gang i livet forventes yazidene å foreta en seks dagers pilegrimsferd til Lalish for å besøke sjeikens grav, og samtidig andre hellige steder. Yazidier som er bofaste i området forventes selv å foreta en årlig valfart om høsten, til forsamlingsfesten, som feires fra 23. Aylūl til 1. Tašrīn I.
Jens Petter Gitlesen

SOR-prisen

Gitlesen er kjent for å jobbe for rettigheter til mennesker med utviklingshemning. I 2013 mottok han den nasjonale SOR-prisen av samordningsrådet for hans innsats med å sette utviklingshemmedes levekår i Norge på dagsorden.  Forskning, media og Norsk forbund for utviklingshemmede (NFU) som ledes av Jens Petter Gitlesen har de senere årene avdekket hva de mener er en rekke kritikkverdige forhold rundt utviklingshemmedes rettssikkerhet.
Grunnkretser i Sauda kommune

Grunnkretser i Sauda kommune er delområder og grunnkretser som seksjonerer Sauda kommune, Rogaland, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser. I Sauda kommune er bebyggelsen i disse områdene konsentrert rundt sentrum, ettersom mesteparten av kommunens innbyggere bor i byen Sauda.
Podabrus

Utbredelse

Podabrus finnes i Europa og Asia. En art er registrert fra Norge.

Utseende

Podabrus er vanligvis mellom 8-15 mm lange. Hodet er i bakkant innsnøret slik at det framkommer en tydelig hals. Fasettøynene er tydelig framstående. Palpenes (munnføtter) endeledd er knivformet og ikke smalt, ovalt. Brystskjoldets (pronotum) har en bred innbuktning i hele dens bakkant, samt at bakhjørnene er tannformet og utstående. Dekkvingene skjuler hele bakkroppen.

Levevis

Podabrus tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Larvene er radikalt forskjellige fra de  voksne i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.  Larvene lever som predatore (rovdyr).
Nordland Portland Cementfabrik

Nordland Portland Cementfabrik A/S (NPC) ble stiftet i oktober 1918 og etablerte produksjon av sement i Kjøpsvik i Tysfjord. Selskapet fusjonerte i 1968 med de to andre norske sementselskapene Christiania Portland Cementfabrik og Dalen Portland Cementfabrik og etablerte Norcem AS.
Produksjon av sement ble startet i 1920. Etter en ombygging i 1992 ble produksjonen lagt om fra våtprosess til tørrprosess. En stor andel av produksjonen blir eksportert, og de viktigste eksportmarkedene har tradisjonelt vært New York og Vest-Afrika.
Sementfabrikken er den nordligste i verden.
Forbannelsen 3

Sammendrag

Jake (den eneste overlevende fra The Grudge 2) er innlagt ved et mentalsykehus etter hendelsene i den forrige filmen. Legen hans, Dr. Francine Sullivan, holder ham noen ganger låst inne, fordi han prøver å rømme flere ganger. Men Jake trygler henne om ikke å låse ham inne fordi han er livredd for at spøkelset Kayako skal komme etter ham, og han ikke har noen rømningsveier hvis døren til rommet hans er låst. Mens han ligger på sengen sin, hører han at Kayako er der. Han hamrer på døren for å slippe ut. Kayako griper Jake, og kaster ham rundt i rommet.
Sullivan følger med på overvåkningskamera. Hun lurer på hva Jake gjør mot seg selv, for Kayako kan ikke sees på filmen. Da legen kommer til rommet hans, er Jake død med hvert eneste bein i kroppen ødelagt. I tillegg er håndleddet hans kuttet over, og det er blod overalt. Nyheten om Jake`s død når en ung kvinne i Tokyo som heter Naoko. Hun er søsteren til Kayako, og blir mobbet av sine kolleger på grunn av dette. En dag finner hun en krenkende og sjikanerende beskjed på skrivebordet sitt, sammen med en avis-artikkel om Jake`s død. Naoko bestemmer seg for å stoppe forbannelsen en gang for alle, og hun reiser til USA.
Samtidig blir bygård fra den forrige filmen utsatt for omfattende renovering, i et forsøk på å få inn flere leietakere. Eier av bygningen – Max, hans to søstre Lisa og Rose, samt den eldre kvinnen Gretchen - er noen av de veldig få som fremdeles bor i bygningen. Naoko møter Max, og sier at hun ønsker å flytte inn i bygningen. Samme kveld, lager Gretchen ett maleri av Rose. Da Gretchen rydder opp maleri-utstyret sitt, hører hun en klaprende lyd som kommer fra rommet hvor maleriet av Rose henger. Idet hun skal sjekke hva som står bak lyden, finner hun maleriet ødelagt på gulvet. I det hun ser på maleriet, erstatter ansiktet til Kayako bildet av Rose, og Gretchen mister maleriet i skrekk. Plutselig begynner svarte dråper å falle fra ett maleri som henger på veggen, og Gretchen ser på i sjokk. Dette blir til en kaskade av svart hår, og Kayako kryper ut av maleriet og dreper Gretchen.
Senere blir Dr. Sullivan drept av Kayako, og Naoko vil ha med Lisa og Rose på en eksorsisme. De nekter, men oppdager snart at Max er besatt av onde ånder. De blir med på en seremoni, og Naoko sier at de må drikke Kayako`s blod som inneholder forbannelsen. Seremonien blir avbrutt av ånden, i Max sin kropp. Den besatte Max dreper Naoko. Rose drikker Kayako`s blod. Da tar forbannelsen slutt, og Kayako forsvinner. Max blir angrepet av Naoko`s gjenferd, og han dør. Etter å ha hørt skrikene til Max, kontakter Lisa politiet. Filmen avsluttes med at likene blir lagt i likposer og kjørt vekk, mens Lisa og Rose sitter i en sykebil. Rose sier at hun er redd, og Lisa gir henne en klem. Kameraet snur seg rundt, og viser at Rosa egentlig er Kayako. Hun stirrer rett inn i kameraet, og kommer med dødsralling i det filmen kutter til svart.
Naturalhusholdning

Naturalhusholdning (eller bytteøkonomi) er et eksempel på et økonomisk system der borgerne i samfunnet selv produserer det meste av det de trenger selv, og de bruker derfor ikke penger på noe som helst. I et slikt system er ofte jordbruk som er hovednæringen, og de som bor der er stort sett selvforsynt. Enkel byttehandel var den vanligste måten å få tak i ting en trengte, men ikke hadde anledning til å lage selv.
I Norge førte den industrielle revolusjonen, i siste halvdel av 1800-tallet, til en overgang fra naturalhusholdning til pengehusholdning. Pengehusholdning innebærer at man kan kjøpe de varene man trenger. Overgangsperioden mellom jordbrukssamfunnet og industrisamfunnet kalles ofte det store hamskiftet.
Ajnala (India)

Demografi

Ifølge den nasjonale folketellingen i 2001 hadde Ajnala en befolkning på 18 602. Menn utgjorde 55% og kvinner 45% av befolkningen. Ajnala hadde da en gjennomsnittlig lesekyndighet på 68%, høyere enn landsgjennomsnittet på 59,5%. 58% av mennene og 42% av kvinnene var lesekyndige. 12% av befolkningen var barn under seks år.

Old Tehsil, Ajnala

Old Tehsil, Ajnala is part of List of State Protected Monuments in Punjab, India and at S-PB-4.
Wasps RFC

Historie

Wasps har opphav i klubben Hampstead Football Club som ble stiftet i 1866.  Høsten 1867 brøt flere medlemmer ut og stiftet Wasps Football Club på Eton og Middlesex Tavern i Nord-London.  Navnet Wasps (veps på norsk) ble valgt uten noen annen grunn enn at det på den tiden var populært blant sportsklubber å bruke dyre- og insektnavn.
Deres første hjemmebane var i Finchley Road i Nord-London.  De leide flere forskjellige baner inntil 1923 da de kjøpte en bane i Sudbury (London) som ligger nordvest i Stor-London.
I 1967 feiret de sitt 100-årsjubileum med å spille to kamper i Rugby hvor William Webb Ellis oppfant sporten rugby.  Kampene ble spilt mot Harlequin og Barbarian F.C.
I 1986 og 1987 kom Wasps til finalen i Anglo-Welsh Cup, men tapte mot Bath Rugby begge ganger. I 1989-90 sesongen klarte Wasps å bryte Bath sin dominans i serien og vant Premiership Rugby og sitt første trofé.  Etter de vant ligaen, var de blant de tre beste lagene i ligaen og i 1992 kom de til cupfinalen, men tapte nok en gang mot Bath.
Wasps vant ligaen i 1996-97, første sesong hvor serien var profesjonell.  Samme sesong ble klubben splittet i to hvor den profesjonelle delen endret navn til Wasps RFC og og amatør-delen ble kalt Wasps FC.  Wasps RFC ble en del av Loftus Road Holdings PLC som også eide fotballklubben Queens Park Rangers.  Dette førte til at Wasps flyttet til Loftus Road og spilte hjemmekampene der.  i 1998 kom Wasps til nok en cupfinale, men tapte mot Saracens.  I 1999 vent de endelig cupfinalen etter fire finaletap da de slo Newcastle Falcons.  I 2000 kom de til sin tredje finale på rad og vant denne ved å beseire Northampton Saints.
Sommeren 1999 endret laget navn til London Wasps for å skille det fra Wasps FC.  I 2002 byttet de hjemmebane nok en gang da Fulham FC ønsket å leie Loftus Road mens de oppgraderte Craven Cottage.  Wasps flyttet ut av London og leide Adams Park av fotballaget Wycombe Wanderers.  2000-tallet ble Wasps sammen med Leicester Tigers det dominerende laget i England og vant sluttspillet i ligaen fire ganger.  De vant også cupen én gang, Heineken Cup to ganger og European Challenge Cup én gang.
Sommeren 2014 kuttet klubben «London» i navnet og i oktober 2014 annonserte klubben at den skulle flytte til Coventry etter at klubben hadde kjøpt 50% av Ricoh Arena.  Klubben kjøpte hele stadion i november 2014 og spilte sin første kamp der 21. desember 2014.
MF «Skagastøl»

MF «Skagastøl» er en bilferge bygget i 1970 for Fylkesbaatane i Sogn og Fjordane. I 1996 ble fergen bygget om til en ren passasjerbåt.
Håndball-VM 2001 for menn

Håndball-VM 2001 for menn ble spilt i Frankrike i perioden 23. januar – 4. februar 2001.
Russeflue

Utseende

Russeflua er en stor hårmygg, 10-14 mm lang. Kroppen er helt svart, men lårene er klart røde. Vingene er glassklare med de fremste vingeårene svarte. Som hos alle hårmygg er det stor forskjell på hunnen (relativt små øyne, kraftig bakkropp) og hannen (store øyne, bakkroppen flattrykt). Larvene har rødbrun farge.

Utbredelse og levevis

Russeflua er vidt utbredt og finnes over det meste av den palearktiske region (Europa og Nord-Asia), men i Sør-Europa bare i fjellene. Nært beslektede arter finnes i Nord-Amerika. I Norge finnes den over hele landet, men er gjerne mindre tallrik ytterst ved kysten i Sør-Norge, unntatt på lyngheier. Særlig tallrik er arten på lynghei og i fjellbjørkeskogen, men den finnes også opp til 1350 moh i fjellet, i Jotunheimen ved Kyrkjevatnet observert 2016 i store mengder ca. 1485 moh. Larven lever i tette klynger i strølaget, og bruker to eller flere år på larveutviklingen. De voksne hannene henger stille i lufta 2 til 5 meter over bakken, med bakbeina hengende ned. Man finner også ofte russeflua på blomster der de drikker nektar. Arten blir ikke regnet som en skadegjører.

Krigsflue

Russeflua varierer kraftig i antall mellom ulike år. Enkelte år er det umulig å finne voksne mygg, andre kan de være veldig tallrike. Ifølge nordnorsk folketro skulle store massesverminger av denne arten varsle en kommende krig. Arten ble derfor kalt krigsflue. Navnet russeflue kommer av at man trodde de store mengdene store mygg som av og til dukket opp var blåst inn fra Russland. På Island blir arten kalt Galdrafluga, som henspiller på at den ble satt i sammenheng med magi (galdring). Navnet russeflue har enkelte steder blitt brukt om sommerfuglen fjellbloddråpesvermer (Zygaena exulans).
Offertorium

Offertorium (av latin offero, 'bære fram') er et liturgisk begrep. Det brukes om frembæringen av brød og vin før det blir vigslet eller helliggjort. Offertorium innleder nattverden i den romersk-katolske messen. Like etter følger den eukaristiske bønn.
Offertorium er også betegnelsen på den latinske antifon, eller det omkvedet til davidssalmen som blir sunget under offergangen. Sangen hadde visstnok opprinnelig som formål å dempe den larm som fulgte av prosesjonen. Sangen ble sunget av to kor, og sangen varte så lenge gavene ble gitt. Sangerne hadde med seg vannet til vinen. Etter hvert gikk man over til å la en solist synge offertoriet, noe som medførte at vanskelighetsgraden økte.
Bhumibol Adulyadej

Bakgrunn

Bhumibol Adulyadej ble født i USA der hans far, prins Mahidol Adulyadej, fyrsten av Songkhla, studerte medisin ved Harvard University. Hans mor var den borgerlige Mom Sangwal, som senere, som kongemor, bar navnet Srinagarindra. Hans bestefar var kong Chulalongkorn (Rama V), hans onkler var kongene Vajiravudh (Rama VI) og Prajadhipok (Rama VII). Bhumibol hadde en eldre søster, prinsesse Galyani Vadhana, og en eldre bror, prins Ananda Mahidol.
I 1928 flyttet familien til Bangkok. Faren døde av nyresvikt den 24. september 1929 i Bangkok.
Moren tok i 1933 med barna til Sveits for utdannelse. I 1934 fikk Bhumibol sitt første fotokamera i gave. Dette utløste en livslang hobby, fotografering. Han ble familiens fotograf og hadde nesten alltid med seg et kamera.
Etter hans barnløse onkel Prajadhipoks fratreden ble Bhumibols 9-årige bror Ananda konge i 1935. De forble likevel i Sveits, og Anandas styre skjedde ved hjelp av et regentskapsråd. Bhumibol og broren vendte tilbake for to måneder til Thailand i 1938.
I 1942 begynte Bhumibol bli å bli begeistret for jazzmusikk. Han lærte seg å spille saksofon, en lidenskap han beholdt for livet. Etter eksamen fra gymnaset i Lausanne begynte han studier i tekniske vitenskaper. Først i 1945 reiste Ananda og broren Bhumibol på nytt til hjemlandet for en tid.
Bhumibols bror, kong Ananda Mahidol, ble 9. juni 1946 funnet skutt i sitt værelse, kort tid før han skulle reise til USA. Hans død er fortsatt uoppklart. Det er ikke blitt fastslått uten tvil om det var et mord, selvmord eller en ulykke.

Formue

I 2008 ble han omtalt av Forbes som den rikeste monarken i verden, med en formue på 35 milliarder amerikanske dollar. I 2014 anslo Forbes og Business Spectator at han var god for 30 milliarder US dollar. Han eide omtrent 3 000 acre midt i Bangkok, og hans Crown Property Bureau er hovedaksjonær i Siam Cement, det største konglomeratet i landet, og Siam Commercial Bank. Han er også eier av Golden Jubilee, den største slipte diamanten i verden, som er verdt et sted mellom 4 og 12 millioner amerikanske dollar.
Ajax (programmering)

Hvordan virker det

HTTP-forespørselen sendes ved hjelp av JavaScript. I de nettleserne som har implementert objektet, initialiserer man et XMLHttpRequest-objekt på følgende måte:
var Request = new XMLHttpRequest();
I praksis er Ajax noe som gjør at en nettside kan sende og motta informasjon i bakgrunnen samtidig som leseren ser på siden. Dette betyr med andre ord at brukeren ikke trenger å trykke oppdater for at innholdet på siden skal endre seg, men at endringene på tjenersiden kan skje etter hvert som de gjøres på klientsiden. Dette blant annet være nyttig for nyhetsnettsider hvor ferske nyheter kan lastes fortløpende.
Branford Boase Award

Branford Boase Award er en britisk litterær pris som årlig tildeles ungdomslitteratur skrevet av en debutforfattere.
Wendy Boase og Henrietta Branford arbeidet tidigere sammen med å gi ut et stort antall bøker. Både Wendy Boase og Henrietta Branford døde i 1999 av kreft. The Branford Boase award ble innstiftet for å hedre deres minne og som en oppmuntring til forfattertalenter.
Prisvinneren får et håndlaget skrin med Branford Boase Awards logo på og en sjekk på 1 000 engelske pund.
Symfoni nr. 26 (Haydn)

Haydns symfoni nr. 26 har fått navnet Lamentatione, og tilhører Haydns Sturm und Drang-periode. Den går i D-moll og er skrevet i ca. 1768.
Symfoni nr. 26 er en symfoni med tre satser, den første i sonatesatsform, den andre er en langsom variasjonsform, den tredje er en hurtig menuett. Tilnavnet «lamentione» spiller på at Haydn i det andre temaet i førstesatsen har inkludert en kirkesang om Jesu lidelser til fremføring i påsketider. Temaet dukker også opp i andresatsen.
Tango for to – 50 innspillinger fra 50 år

Tango for to – 50 innspillinger fra 50 år er en samleplate med Nora Brockstedt, utgitt i 1995.
Austin Ant

Austin Ant var et mindre firehjusdrevet militært kjøretøy konstruert av Sir Alec Issigonis for British Motor Corporation (BMC). Selv om Ant i stor grad blir betraktet som et militært kjøretøy, hevder enkelte kilder at den også ble unfanget med tanken på sivilt bruk.
. I sin rolle som militært kjøretøy var den en potensiell etterfølger til den  militære versjon av en  annen av Issigonis tidligere design,  Mini Moke
Produksjon av Austin Ant ble kansellert i 1968 før full-skala produksjon begynte, i en periode da BMC ble en del av  British Leyland sammenslutningen forårsaket overlapping av flere modeller og Ant ble betraktet som en for nær konkurret til Land Rover.
Théodred

Framstillinger på lerret

I Peter Jacksons filmversjon er Théodreds død en større hendelse i begynnelsen av den første delen av boka To tårn, mens i boken har denne hendelsen allerede funnet sted før fokuset i boka ble rettet mot Rohan. I filmen ble han ikke drept umiddelbart, og Éomer greier å finne Théodred blant de døde kroppene etter slaget. Théodred dør senere av sine sår, men det blir hintet til at Gríma Ormtunge hjalp til med denne døden. Théodred er framstilt som en ung mann på rundt 20-25 år gammel.
Tennis under Panamerikanske leker 1963

Tennis under Panamerikanske leker 1963. Tennis var med som en av nitten sporter i de fjerde Panamerikanske leker som ble arrangert i São Paulo i Brasil fra 20. april til 7. mai 1963. Det var single- og doubleturneringer for både menn og damer og en mixdoubleturnering. Brasil ble beste nasjon med tre gullmedaljer foran Mexico og USA med en hver.
Forbundsdagsvalget i Tyskland 1957

Forbundsdagsvalget i Tyskland 1957 fant sted 15. september det året. Valget omfattet bare Vest-Tyskland og ikke det daværende DDR. Valget omfattet også Saarland som tidligere på året ble overført fra Frankrike til Forbundsrepublikken.
Resultatet av valget var at Konrad Adenauer ble sittende som kansler og leder for koalisjonsregjering bestående av CDU/CSU og Deutsche Partei (DP).

Berlin

Som følge av den tyske delingen etter den andre verdenskrigen, var Berlin ikke omfattet av Forbundsdagsvalgene i perioden fra 1949 til 1990. I stedet valgte Berlins parlament et antall utsendinger til Forbundsdagen. Utsendingene fra Berlin hadde talerett og kunne ta verv i Forbundsdagen, men hadde formelt begrenset stemmerett. Berlinrepresentantene avga likevel stemme og deres stemmegivning ble offentliggjort.
Hjerterystelse

Hjerterystelse (lat. commotio cordis) er en brå hjerterytmeforstyrrelse som følge av traume mot brystet, som skjer på et kritisk tidspunkt i hjertets elektriske syklus. Det er en form for ventrikkelflimmer, og skiller seg derfor fra mekanisk skade og øvrig hjertesykdom. Letaliteten ligger på rundt 65%, og tilstanden kan i noen tilfeller reverseres ved defibrillering.
Fruktsjimpanse

Fruktsjimpanse er Macks brus med fruktchampagnesmak. Brusen, som er blitt produsert siden 1895, het tidligere Frukt-champagne, men da franske vinbønder fra Champagne-distriktet truet bryggeriet med rettssak fordi de mente de hadde enerett på å bruke champagne-navnet, valgte bryggeriet i 2007 å omdøpe brusen til Fruktsjimpanse.
Navnet Fruktsjimpanse brukes i dag (2019) også på flere andre smaksvarianter.
Trichodorcadion

Utseende

Små til middelsstore, tettbygde trebukker, vanligvis mørke på farge. Antennene er kraftige og omtrent så lange som kroppen. Dekkvingene er nærmest spindelformede uten markerte skuldre. Beina er korte og kraftige.

Levevis

Ulikt de fleste andre trebukker lever disse artene på bakken, de voksne kan ikke fly. Larvene lever underjordisk på røtter.

Utbredelse

Slekten er utbredt i India og Nepal.